Shaning
Ningnan Hta N-gun la na Mungga
Jan a npu e amu ningnan n nga ai nga nna Hpaji Ningli Laika ka ai wa tsun ai (Hpaji Ningli Laika
1:9). Hpa lachyum rai ta? Shinggyim masha ni a shamu shamawt asak hkrung ai lam hta kaga mi alak alai rai byin yu ai lam n
nga ga ai. Byin pru nga ai lam ni yawng gaw lai sai aten hta byin pru lai wa ga sai ni sha re, ngu ai lachyum re. Shaning
ningnan gaw anhte kade e mung n du, n shang, n kabye ga ai aten ladaw langai mi rai nga ai. Hpa baw byin pru wa na tau nna
kadai n chye lu ai teng ai. Rai ti mung, n chye lu ai dai aten de shang wa ai shaloi, tau nna hkrit tsang kahpra, myit shamu
shamawt na lam n nga na re.
Hpa wa mi hkrum hkra wa tim, myit pu ba ai lam, myit ru tsang ai lam
hte gawng run gawng kya wa ai aten hta atsam ningnan kahtap nna jaw nga ai Karai Wa nga nga ai hpe dum ga. Shi hpe ala nga
ai ni gaw kalang zawn ram prat pra nna, n-gun ningnan, singkaw ningnan hte kalang bai rawt pyen lung wa na re nga ai (Esaia
40:31).
Lahta na zawn n-gun ningnan la lu na matu gaw masha ningnan shawng tai
ra nga ga ai. Shinggyim masha yawng gaw Adam tawt lai ai mara a majaw yubak kap ai ni rai sa ga ai. Satan a ga madat ai shi
a kashu kasha ni rai mat sa ga ai. Masha dingsa rai mat wa sa ga ai. Ngarai de sa wa ai ni rai sa ga ai. Tinang hkum
tinang dai Ngarai kaw nna gara hku nna mung n mai hkye la sai ni rai sa ga ai. Tim, dai zawn re ai anhte hpe masha ningnan
shatai la na matu, Hkristu du sa nna, yubak a shabrai hpe Shi a asai hte tsep kawp wa kau ya sai. Hkristu hpe kam ai ni gaw,
makam masham a marang e hkye hkrang la hkrum nna masha ningnan bai tai wa sai. Shi a asai hta ningnan bai shangai nhtawm masha
ningnan tai lu ai re (2 Kor. 5:17; Ehpesu 2:8-10; Titu 3:5, 6).
Masha ningnan tai sai ni gaw Hkristu a marang e asak sumdam ningnan hta
lam ningnan hkawm lu sai. Dai zawn hkawm lu na atsam mung Karai Wa nan shaman ya nga ai (Roma 6:4; Heb. 10:20).
Asak hkrung lam ningnan hta, atsam ningnan hte hkawm sa nga ai ni a myit
mada ai lam gaw hpa rai ta? Ndai mungkan ga na n grin ai arai ni kun? N rai na re, lani mi na aten hta Karai Wa e nan ningnan
bai hpan tawn hpan da na htani htana grin na mungdan rai nga ai (Shingran 21:4). Dai rai yang anhte gaw ndai mungkan hta satsam
hte malet, nhprang manam sha rai nga ga ai hpe dum nna matut asak hkrung na ahkyak nga ai (Hebre 11:13). Laning mi jat nna
asak hkrung lu na ahkaw ahkang gaw, sumsing na anhte a Kawa hpe masha law law mu chye wa lu u ga, makau grup yin e nga
ai ni hpe kaja ai nhtoi htoi ya na matu ahkaw ahkang kaba rai nga ai hpe mung n malap ga (Mahte 5:16). Ndai lam ni hpe dum
nna n-gun dating let shaning ningnan de shang wa ga.
Pangmu Zau
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn unk kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn knc_Latn